	[image: ]
ΕΛΛΗΝΙΚΗ ΔΗΜΟΚΡΑΤΙΑ
	


	[image: ]
-1980-



ΚΕΝΤΡΙΚΗ ΕΝΩΣΗ ΕΠΙΜΕΛΗΤΗΡΙΩΝ ΕΛΛΑΔΟΣ

                                                                                                   Αθήνα, 23/10/2026

ΔΕΛΤΙΟ ΤΥΠΟΥ

Δικαίωση ΚΕΕΕ & Ευρωπαϊκών Επιμελητηρίων για τον Κανονισμό PPWR 
Πρόεδρος ΚΕΕΕ, Γιάννης Βουτσινάς: «Όταν οι επιχειρήσεις εκπροσωπούνται συντονισμένα και τεκμηριωμένα σε ευρωπαϊκό επίπεδο, μπορούν να πετυχαίνουν συγκεκριμένες αλλαγές που μειώνουν τη γραφειοκρατία και ενισχύουν την ανταγωνιστικότητά τους»
Η Κεντρική Ένωση Επιμελητηρίων Ελλάδος (ΚΕΕΕ) χαιρετίζει τις πρόσφατες αποφάσεις του Ευρωπαϊκού Κοινοβουλίου και του Συμβουλίου της Ευρωπαϊκής Ένωσης σχετικά με τον Κανονισμό για τις Συσκευασίες και τα Απόβλητα Συσκευασίας (PPWR), οι οποίες συνιστούν σημαντική νίκη για τις μικρομεσαίες επιχειρήσεις (ΜμΕ)  και δικαιώνουν τις συντονισμένες παρεμβάσεις της ΚΕΕΕ και του Ευρωπαϊκού Επιμελητηριακού Δικτύου-Eurochambers. «Η σημερινή εξέλιξη αποτελεί μια σημαντική δικαίωση των παρεμβάσεων της ΚΕΕΕ και των ελληνικών Επιμελητηρίων. Αποδεικνύει ότι όταν οι επιχειρήσεις εκπροσωπούνται συντονισμένα και τεκμηριωμένα σε ευρωπαϊκό επίπεδο, μπορούν να πετυχαίνουν συγκεκριμένες αλλαγές που μειώνουν τη γραφειοκρατία και ενισχύουν την ανταγωνιστικότητά τους. Η προσπάθεια συνεχίζεται μέχρι να διασφαλιστεί ένα πραγματικά αναλογικό και λειτουργικό πλαίσιο για όλες τις μικρομεσαίες επιχειρήσεις της Ευρώπης»  δήλωσε σχετικά ο πρόεδρος της ΚΕΕΕ, Γιάννης Βουτσινάς. 
Από την πρώτη στιγμή εφαρμογής του νέου πλαισίου, η ΚΕΕΕ, με παρεμβάσεις προς του Έλληνες ευρωβουλευτές, τα πολιτικά αρμόδια όργανα αλλά και την ενεργό συμμετοχή της στις ενέργειες του EUROCHAMBRES, ανέδειξε τις σοβαρές στρεβλώσεις που προκαλούσε η υποχρέωση ορισμού εξουσιοδοτημένου αντιπροσώπου (authorised representative) σε κάθε κράτος-μέλος για την κάλυψη των υποχρεώσεων Διευρυμένης Ευθύνης Παραγωγού (EPR). Πρόκειται για μια ρύθμιση η οποία δημιουργούσε δυσανάλογο διοικητικό και οικονομικό βάρος στις Μμε που εξάγουν προϊόντα σε άλλες χώρες της ΕΕ, με αποτέλεσμα πολλοί παραγωγοί να περιορίζουν ή ακόμη και να διακόπτουν τις διασυνοριακές τους δραστηριότητες. Η πρόσφατη απόφαση του Ευρωπαϊκού Κοινοβουλίου να υπερψηφίσει την αναστολή της σχετικής υποχρέωσης για τις πολύ μικρές και μικρές επιχειρήσεις, καθώς και η συμφωνία του Συμβουλίου Περιβάλλοντος, που προβλέπει εξαίρεση για επιχειρήσεις οι οποίες διαθέτουν λιγότερο από έναν τόνο συσκευασιών ετησίως σε άλλο κράτος-μέλος, αποτελούν ουσιαστικά βήματα προς τη σωστή κατεύθυνση.
Οι εξελίξεις αυτές αποτελούν αποτέλεσμα της συστηματικής πίεσης που άσκησε το ευρωπαϊκό επιμελητηριακό σύστημα, με την ενεργό συμβολή της ΚΕΕΕ, η οποία μετέφερε εγκαίρως στις Βρυξέλλες τις ανησυχίες και τα προβλήματα ελληνικών επιχειρήσεων και Επιμελητηρίων. Η ΚΕΕΕ θεωρεί ότι η συγκεκριμένη εξέλιξη αποτελεί σημαντική επιτυχία της ελληνικής επιχειρηματικής κοινότητας, και της ελληνικής και ευρωπαϊκής επιμελητηριακής οικογένειας. Παράλληλα, αποτελεί απόδειξη ότι οι παρεμβάσεις των Επιμελητηρίων δεν περιορίζονται σε εθνικό επίπεδο, αλλά παράγουν απτά αποτελέσματα και στους ευρωπαϊκούς θεσμούς. Η ΚΕΕΕ θα συνεχίσει να εργάζεται, σε συνεργασία με την EUROCHAMBRES και τα ευρωπαϊκά όργανα, ώστε να αντιμετωπιστούν και οι υπόλοιπες δυσανάλογες απαιτήσεις του PPWR, καθώς και να διασφαλιστεί ότι το επικείμενο νομοθετικό πλαίσιο για την κυκλική οικονομία θα λαμβάνει ουσιαστικά υπόψη τις ανάγκες των ΜμΕ.

